
			Prolog: 

			«Faen.» De sprukne fingrene mine luktet oppvaskvann. Kontoen var tom, og det var en uke igjen til lønning. Eksmannen min sitt bidrag var vold. Ben var far til Lauritz på tre og Lise på, «snart fem», sa jentungen, hun sprikte med fire lubne fingre. 

			Den sprukne telefonen min ringte. 

			«Hei, verdens kuleste Liv. Har det blitt noe på deg?» Charlottes trillende latter. 

			Sex. Alltid sex. Venninna mi må lide av hyperseksualitet. Men sammen med andre ter hun seg som Englands førstedame.

			«Her er ørken», svarte jeg.

			Vi hadde vært bestiser fra vi var små, da Charlotte og moren flyttet til Norge. Jeg åpnet kjøleskapsdøra, et mistrøstig syn. Skorper av ost, en utpressa kaviartube og fiskepinner.

			«Jeg er hos deg om ti minutter for sladder, så kan du spå meg, Liv Inger.» Ja, jeg har to navn, men bruker Liv. «Er det noe du trenger?» sang Charlotte. «Vin? Pikk?» 

			Jeg ramset: «Ja, takk. Loff, melk, smør, kjøttdeig, pasta, tomatsuppe, Nugatti, fisk uten fiskesmak, Barbie, grønn traktor, salat, tomater, dressing», la til «… og rødt blonde­undertøy til meg.»

			«Jeg tar med sjokolade på deling», svarte Charlotte.

			Det er en mektig følelse å eie fantasien til et annet menneske. Spådom er hypnose. Venninna mi glemte at spådomshuset bare var en brannfarlig toroms fra etterkrigstiden. 

			Det ble tarotkort. «Charlotte, jeg ser at du har vært utro. Igjen.» Charlotte snappet etter luft, øynene kulerunde bare kvalifisert gjetning fra meg, Charlotte er jo notorisk. 

			Spådomskunstens mantra er nettopp invitten: Fortell om deg selv. Mediumet fisker prøvende og offeret napper og forteller villig. Løgnen bare vokser.

			Da Charlotte hadde utbrodert ulike sexstillinger, så hun meg intenst i øynene.

			«Liv, du som er smellvakker og tøff. Skaff deg en riking.» 

			«Jaha. Hvordan?» 

			«Bare knull vettet ut av ham.»

			«Charlotte. Jeg har to barn, og det er lytt her. Hvis jeg nyser, våkner naboen. Jeg sover i stua, barna deler soverommet og jeg har en sjalu eks.»

			Charlottes øyne glinset drømmende. «Jeg leste om en i Kvinneguiden, hun tjente hundretusen kroner i måneden. Rikinger betalte ti laken om natta for misjonærstillingen!»

			Fire uker senere snublet jeg med fylleangst inn på kjøkkenet. Barna sov hos mamma. Sprit betyr hukommelses­tap. Husket vagt at jeg red ham, og kvelte lyden hans med ei pute. Stedet er lytt. Du må ikke komme her og komme her.

			 Ingen velduftende mann ventet med frokost. Men på bordet sto den gamle osteklokka av glass. Uten ost. 

			Inne i klokka lå den forlokkende. En tusenlapp! På ene siden var det rablet med tusjpenn: TAKK. Ringer deg, hjerte. På den andre siden kun en uleselig signatur.

			Jeg slåss med fylleangst, forbannelse, nedverdigelse og til slutt rasjonalitet. Å lure folk var jo lette penger, da. Alenemor. Kontra ti laken – og et kunstnernavn, Liv I. Laken, kanskje? Nei. Nok. Grensen var krysset. 

			Men skulle jeg tjene penger på å hustle skulle det gjøres uten naken hud. Da heller i en osteklokke. En slags krystallkule.

			Jeg presset tusenlappen i en glassramme. Startkapitalen ble et minne.

			«Spåhuset», svarte en kvinnestemme mistenksomt i telefonen. 

			«Hei. Jeg heter Liv. Jeg kan spå.» La til: «Dere trenger meg.» 

		

	
		
			Kapittel 1 

			Noen år senere

			Klangen av hjulene på trillekofferten ble forsterket i vestibylen. De kalte det slikt her på vestkanten. Vestibyle. På østkanten het det trappeoppgang. Rommet tjente samme funksjon, enten det var en folkelig trappeoppgang eller mer fornemt – vestibyle. 

			Den største forskjellen var det arkitektoniske, og gjennomsnittsformuen. På drabantsiden av byen var trappa av slitt betong og heisdøra fengselsgrå. Postkassestativet skjevt, med flassete bokser i ulike størrelser og ulike navn i utvannet tusjskrift hvor bare hver fjerde postkasse lignet et norsk etternavn.

			På vestsiden innbød derimot vestibylen til et sosialt liv. Romslig. Møblert med et gammelt gustaviansk bord i en velholdt metallegering og dertil like stoler med dype puter. Postkassene mørklakkerte brede slisser i veggen med vippeklaff. Navneskiltene var ikke prangende, men merket gammel noblesse. 

			Mannen lot fingeren løpe over postkassene. Den stoppet. Agathe Fliflet. 

			Han overså den fasjonable heisen i vestibylen, løftet den rosa kofferten og trasket opp de dype trappetrinnene i eik, brede avenyer, slisseforsterkning i inntrinnet. Et par trinn jamret seg. Som om de visste hva som snart ville skje. 

			Den mørke, halvlange helseskjorten gav et optisk bedrag, gjorde ham slankere. Navneskiltet gjorde ham hverdagslig. Det hang litt skjevt på skjortebrystet. Antagelig på grunn av sikkerhetsnålen. 

			Eric, sto det. Fornavn folkeligjorde helsevesenet. Helsebransjen var blitt like dus som callsentrene. Plagsomme teledataselgere som byr seg fram flere ganger i uka og napper kunder fra konkurrentene sine. 

			 Mens postkassene forkynte fornemme navn som herr og fru Benzenius, dir. Anker og von der Putten. Samt fru Fliflet. 

			Den eldre damen dekket på salongbordet for to. Fru ­Fliflet elsket Frogner, men hatet alle byduene. Hun speidet etter den byfeite fuglen som hun stadig jaget fra vinduskarmen. I et kort øyeblikk lettet tanken hennes og fløy sammen med fuglen på utslåtte vinger.

			Ringen rundt fuglens hals. Hun hadde også gått med ring en gang, men ektemannen hennes, skipsreder og sjøkaptein, Otto Fliflet sovnet inn for over tretti år siden. Otto hadde tre lasteskip kontrahert på norskekysten. Ektemannen etterlot henne en liten formue samt et barnløst ekteskap, og til et liv, hvor flanering under kastanjene i Bygdøy allé sammen med de fornemme, sakte forvitret til et ensomt liv foran TV-en. En tjukkas-TV. Et vindu mot tiden som spydde ut vederstyggeligheter. Frogner råtnet, duer og indiske familier hadde inntatt gatene. Kastanjetrærne morknet i Bygdøy allé. Og en bramfri kvinne hadde på selveste NRK TV fått reklamere for en bok hun hadde skrevet: Frognerfitter. Agathe Fliflet skalv av fornedrelse, og rettet en folde på duken.

			Dua hadde landet nede på asfalten der den hørte hjemme. Snyltefuglene. Hun savnet en annen tid, savnet TV-ikonet Erik Bye og alle venninnene, som med ett unntak var døde. 

			Hun tok seg i å smile sørgmodig og lukket vinduet til verden ute, og stabbet subbende mot den tofløyede inngangsdøra i tredje etasje, ringelydens opphav. 

			Dørkikkerthullet med 160 grader vidvinkel gjorde mannen i gangen nærmest konkav. Navneskiltet smalt og langt, Eric. Men det sto da Aleris Omsorg på uniformen hans? Han var ventet. 

			Lyden av tre låsvridere, et lite knirk og døra slo innbydende opp. Fru Fliflet var nystelt på håret og hadde iført seg sin vakreste kjole. En gave fra Otto.

			Det runde hodet med det milde smilet i de lubne kinnene gjorde ham ubestemmelig på alder. Kanskje slutten av 30-årene. Pleieren skinte godslighet, passende til virksomhetsnavnet som var brodert inn i skjorta: Aleris Omsorg. Men brillene med mørkt glass var skumle. En genfeil gjorde irisen skifergrå og smittet farge til den hvite skleraen. De ulveaktige øynene gjorde at folk unngikk blikket hans. Han hadde erfart dette i mange år og gikk alltid med briller.

			Sjenerte, som om det var en frier med blomsterkvast så de på hverandre og lette etter ord. Han strakte hånda fram, en stor og trygg lubben hånd som hun hadde lyst til å snu rundt, kikke og vurdere. Fru skipsreder Agathe Fliflet kunne litt om å spå livslinjer i hender. Det var mer mellom himmel og jord enn menneskets blotte øye kunne fange. Se bare på den kloke norske prinsessen Märtha Louise. En aldeles fortryllende intuisjonsrik kvinne. Der hadde Slottet og Norge noe å være stolt av.

			I ene stuen var det dekket to asjetter og to kaffesett. Sølvkanna med kaffe reflekterte varme. To store stykker fyrstekake lå dandert. Enkefrue Fliflet viste vei. Besøket kom servilt spradende etter med hendene korslagt over skrittet som en prest, han snudde seg interessert mot bildeveggen. 

			Fru Fliflet fortalte. Det så ikke ut som familiehistorien kjedet ham. Han nikket og viste den gamle kvinnen ære. Hennes siste. 

			Etter kakene tok besøket fram et lite smykkeetui og overrakte henne. Akkurat slike som ektemannen Otto likte å overraske henne med til jul og bryllupsdag. Andektig og spent åpnet hun lokket. 

			En uanselig liten, svakt oransjefarget pille bød seg fram på mørk fløyel. Hun tok den mellom to krokete fingre og spurte Aleris-mannen Eric, om han ville ha litt portvin. Han ristet unnskyldende på hodet, snakket noe om bil og kjøring. Tøv. Slikt hadde Otto aldri brydd seg om. 

			Hun løftet sitt eget glass, la sovetabletten mellom de sprukne leppene, den speilet seg i krystallglasset som et forførerisk smykke før den ble sugd inn i den tørre munnen med den gråhvite tungen.

			Tilbake var hverdagen, en tjukk TV og forventningen. Forventningen om snart å møte Otto igjen. Hjelpepleieren hentet fram et hvitt pilleglass til. Kinnene og leppene hennes beveget seg, samlet spytt. Glasset ble løftet andektig til et farvel. Pillen skyllet ned med et forventningsfullt smil – til en Cave Messias, sherry fra Portugal. Otto elsket sherry. Han hentet ofte båtlaster med flasker, sør for Schleswig-Holstein. Nattestid. Jobbet mye, gjorde han.

			Agathe forlot bordet og dro en skuff ut fra en skjenk. Hentet fram et håndskrevet brev som hun gav mannen. Han smilte det lune godslige smilet og la brevet på bordet hvor han tørket vekk en tåre fra øyekroken, pekte på et sort-hvitt-bilde av Otto og ba henne legge det ved siden av brevet. Han smuglet høyre pekefinger til øyekroken så anonymt at Agathe måtte se det, før han sa at Otto nå leste brevet og åpnet gjensynsdøra for sin elskede kone. 

			En prikking fra vinduet fikk de to i stuen til å snu seg. Den feite bydua med ringen klorte seg fast i karmen. Hodet dreide i stakkato bevegelser, som om den varslet hva som skjedde inne hos mennesket. 

			Agathe Fliflet forsøkte å vifte den bryskt vekk, men armbevegelsene var blitt tyngre. Besøket hennes trådde til som en matador, reiste seg bestemt, gikk mot fjærkreet, dua kurret. Mennesket tok av seg brillene, brått stivnet fuglen før den kastet seg ut fra gesimsen. 

			Han snudde seg før han tok på brillene med mørkt glass. Øyne rakk å møtes. Agathe Fliflets oppsperrede og sjokkerte. Så var øyeblikket over, og velgjøreren tok igjen den godes plass. Reisen var påbegynt. Enkefru Agathe stakk ham skjelvende en tykk konvolutt, før hun søvnig stabbet inn på sitt eget soverom, støttet til rullatoren. Han hjalp henne i seng.

			Den gamle skipsoffiserdressen til Otto lå dandert på den ene siden av senga. På enkefruens side av gulvet sto en gammel rederikoffert med logo pakket. 

			To timer gikk. 

			Gjentatte ganger var pleieren inne og kikket til pasienten, klienten eller offeret, der hun sov i finstasen, klar til igjen å flanere i Bygdøy allé med sin Otto.

			Mannen smilte vemodig, stullet og stelte i huset medbragt forkle, skoposer og egne gule oppvaskhansker. Alle overflater ble behørig tørket for støv og fingeravtrykk, gulv vasket. Det skulle være gullende rent etter de døde. 

			Kaffekopper, asjetter og teskjeer for to vasket han for hånd. Her bodde kun en. Uten besøk. Pilleesken trykket han inn i hånden til Agathe. Et assistert selvdrap skulle bare ha offerets fingeravtrykk. Stillheten inne ble bare avbrutt av små svosj fra en og annen bil ute. En ekte drapsmann og velgjører elsket dette tidsrommet. Dødens venteværelse. Snart var det fru Fliflets tur. I drømme så hun kanskje Otto som sto på innsiden av porten og strakte hals. Speidende etter – henne. 

			Ringelyden fra den tofløyede døra kimte. Den lød som et varsel fra de levendes verden inn til de dødes forværelse. Han stivnet. Sto helt stille. En svettedråpe vokste fram på overleppa, pusten gikk overfladisk, nesa utvidet seg som et dyr værer mot vinden for å lokalisere fienden. 

			Stille. 

			Han beveget den store kroppen påfallende mykt og sakte mot døra, millimeter for millimeter, holdt pusten, rutinert unngikk han kikkerthullet. Noen kunne også kikke inn.

			Lyttet. 

			Ingenting, bare en dirrende stillhet. 

			Så. 

			Skritt nedover trappa. 

			Skuldrene senket seg, han pustet tungt ut med o-formet munn. Tok seg til skrittet med hånda, bøyde seg svakt og knep knærne og stoppet noen varme urindråper.

			Forsiktig så han igjen inn til pasienten. La nennsomt to fingre på halsen, lette etter puls. Hm? Otto hadde ikke sluppet henne inn ennå. Han tok fram puta på Ottos side, danderte den over Agathes ansikt. Otto var gjenstridig, ville tydeligvis ikke ha besøk. 

			Han så ingen annen utvei. Lettere oppgitt hentet pleieren opp en termos fra trillebagen sin, skjenket seg en kaffetår i termoskoppen, danderte puta igjen over Agathes ansikt og satte seg resolutt på puta. Sengegavlen knirket, Agathes venstre arm falt ut over madrasskanten rett under skrittet hans. 

			Han kikket på nattbordplata med pillerester. Skroget hadde to skuffer. Han dro ut den ene. Den rike enkefruen oppbevarte smykkene uten sikring. Han ble sittende og kikke på ringer, diamanter og brosjer. Tok en slurk kaffe. De var sikkert verdt en liten formue, men ikke en eneste gang vurderte han å stjele fra den formuende kvinnen. Han elsket jobben, var ingen tyv, respekterte de ensomme sjelene for hva som enn plaget dem. Han var en hedersmann. En fergemann som hjalp kunden over fra et rike til et annet. 

			Dessuten skulle ikke politiet tro at dette var en simpel tyverijobb. Det var kunst. Bare å få smuglet rett medisin inn fra Spania var en fagmannsjobb. Takk til det mørke nettet.

			Han hadde allikevel en nagende følelse av at det fantes andre oppdragsgivere. Noen bak. Minnet hans var lynskarpt, hadde alltid vært det, en kompensasjon fra tiden han ble mobbet som liten. Der de andre barna scoret mål med fotball, kompenserte han som manager. Kunne ramse opp utenat alle pokemonkort og fotballkort som fantes. Han var skolens allvitende mens de andre spilte på banen. 

			Han pirket i en ring og et minne kom til. Han hadde besøkt en panthandler i Oslo, for å hedre sin gamle mor på 80-årsdagen hennes.

			Sjokket gav seg ikke på flere uker. Han hadde funnet et bitte lite togsett i ekte gull laget av den verdenskjente juveleren Fabergé. Tsarens egen juveler. Sjappeeieren i Oslo forsto ikke historien og verdien, og ville selge det for noen få tusenlapper. Selv om bakerste vogn i togsettet manglet.

			Han hadde sett det lille gulltoget før. Under et barmhjertighetsdrap i København. Det sto på en skjenk hos en avdød klient. Rett ved siden av Fabergé sitt berømte savnede egg fra 1903. Minigulltoget hørte til inne i egget. Det fantes bare ett i verden. Verdt en formue. Tyven reiv i ham der nede i Danmark, ingen ville få vite, men han, den prinsippfaste sto imot. Stjal ikke. 

			Men hvordan hadde smykket havnet i Oslo hos en skitten sjappeeier? Han hadde ikke fraktet det hit til landet. Hvem? Fantes det ukjente bakmenn som kom etter ham, etter at jobben var gjort. Ryddet de noe? Mistanken hadde grodd de siste årene.

			To fingre på halsen til fru Fliflet. Ingen puls. Jobben var gjort. På vei ut til soveromsdøra stanset han. Vurderte. Høyre hånd tok av brillene, det grå blikket hvilte på liket. Han returnerte nølende tilbake til senga.

			Agathe Fliflet ville ikke våkne. Allikevel var han varsom, som om han var Otto som første gang rullet opp kjolen hennes til midjen. 

			Pusten fra neseborene hans lød tydelig. Hun var så tynn, så gammel, hoftebenene stakk ut. Blitsen på iPhonen hans gjorde at han skvatt. Så rullet han kjolen tilbake. Et lite suvenir.

			 Et siste overblikk før han dro av skoposene, tok kofferten og gikk.

			Utenfor døra lå et blad fra Jehovas vitner, Våkn opp! Han forsto. Besøket, ringeklokka. Flirte av tittelen. Våkne opp var for sent. Han lot bladet ligge. Skulle politiet tro at Agathe fikk hjelp på reisen, var det greit at Jehovas vitner fikk noe å svare for.

			Nede utenfor vestibyledøra møtte han en eldre fornem herremann. Han nikket bekymringsløst og godmodig, den gamle løftet på hatten, gikk til postkassa merket von der Putten. 

			Akk, så fint og verdig strøk å drive forretninger i. Han skulle ønske sitt eget etternavn var like staselig. Ikke Hansen med en s. To s-er i det minste. 

			I Gabels gate traff noe bløtt ham i håret. Automatisk grep han seg til hodet, hånda var full av blaut duedritt. Ringdua disset ham. 

			Da traff ladning nummer to på skulderen. Helvetes bælfæite snittflyvere. 

		

	
		
			Kapittel 2

			TØNSBERG 2022

			Førstebetjent Saltes øvede fingre bladde fort gjennom flikene på anmeldelsene, et trenet øye fikserte på rubrikken: Forholdets art. Stadig stoppet han og bladde tilbake i dokumentene.

			Jacob von Sydow kikket stjålent på sjefens bevegelser mens han varmet begge hendene rundt kruset. Kaffetrenden hans var endret til fordel for trendy aromarik te. Kaffe var nå usunt. Drikkekulturer er moter. Den eneste lyden som hørtes var svak klirring av teskjeen som skrapte mot keramikk-koppen. Dette var halvtimen deres. Morgenritualet. 

			Begge var på jobb i god tid før hele bølingen kom ramlende inn klokka 0800. Jacob hadde først ryddet hybelkjøkkenet og siden samlet inn og grovsortert siste døgns dokumenter for sjefen. Alt mens den gamle marinejegeren Salte, svettende holdt gamle kickboksing-kunnskaper vedlike nede i treningsrommet på politikammeret. 

			Jacob sniffet svakt av velvære. Det var han som for lenge siden hadde gitt sjefen dusjsåpa som julegave. Det fortsatte slik. Til jul og bursdager. Jacobs forfinede nesevinger bevret. Luktesansen var så finstemt at den en gang hadde løst en drapssak. 

			Hvis Salte plystret på innoverpust og la et dokument til side var det noe ekstraordinært. Sjefens hode gikk i små, nesten usynlige rykninger fra side til side. Linje etter linje, som kulehodet på en gammel skrivemaskin. Dokumentet gjemte han i den store A4-kladdeboka si. Jacob hoderystende. Kladdebok? Arbeidslivet var blitt elektronisk.

			Jacob løftet haka en anelse, som om han var et rovdyr på jakt. På jakt etter nyheter. Jacob hadde en kvinnes blikk. Han leste gjerne teksten opp ned. Hodet memorerte allerede saksnummeret øverst til høyre på siden. Når hovedparolen var ferdig ville Jacob taste det inn på politiets datasystem – BL. Deretter lese det som var fortrolig. Se sjefen i kortene. 

			Tarotkortene.

			Jacobs nye interesse var det overnaturlige. Verken kokeboka eller bakeoppskriftene hans var ennå utgitt på noe forlag og derfor stuet vekk. Jacob beklaget seg. Kjendisbloggerne på TV fikk all oppmerksomhet og alle utgivelsene. Matmestere som ham ble oversett. Forlagene løp bare etter de mest kjente influenserne. 

			«Sett noe til Jensen?» Øynene til Jan Petter lå innsunket bak markante bryn. For de som ikke kjente ham virket mannen utilnærmelig. Jacob grøsset deilig av sjefens introverte stil. Det var ikke tvil om hvem som var sjef. Jacob lurte på om fru politimester hadde det slik som ham, litt redd Salte. 

			Jacob himlet med øynene og ristet svakt på hodet. «Johnny holder nok på å plage folk med nye vitser eller selger lodd for Dyrebeskyttelsen.» 

			«Dyrebeskyttelsen?» 

			«Ja. Omplassering av katter. Du kjenner jo Johnny. Kattegal.» Jacob grep en bunke med tarotkort merket Sjamanens Drøm, kuperte bunken og snudde øverste kortet i kortstokken. «Ifølge kortet er han kommet i hus, men han ser forvirret ut og leter etter noe.»

			Førstebetjenten myste skrått bort på ham. 

			En tanke tenkt og forkynnelsen sendt. Døra nede i gangen åpnet seg og vennlig lyd fra håpefulle politietterforskere fylte lufta i krimgangen. Rastløse sko trampet over velbrukt linoleum. Ved dagens slutt ville de subbe desillusjonert hjem. Henleggelsesraten knakk dem.

			Moromakeren Jensen var den mest høylytte borte i gangen. Ti sekunder senere sto den blonde mannen i trettiårene i døråpningen. Glade rynker, knallblå øyne, og et skinnende hvitt smil delte leppene. Moteriktig kledd. Eneste mann på bruket med blazer i brokadestoff og lommetørkle dandert i brystlomma. Klesbudsjettet måtte være høyt, men ingen kommenterte. 

			Alle visste at Jensen hadde giftet seg til rikdom med datteren til byens eiendomskonge. Også kjent for å være gavmild julenisse til de fleste innsamlingsaksjoner. Politi­jobben var mest gøy hobby for mannen med det gode humøret og ufiltrert tunge.

			Johnny blikket på klokka. «Jøss. Jeg er to minutter før tiden, noe imot at jeg går hjem tre minutter før i dag, sjef?» 

			Jan Petter kikket på petimeteren Jacob. «Hva sier du, skal vi slippe ham ut, eller sette ham i hundeburet i kjelleren.»

			«Vi kan i hvert fall ikke slippe ham ut i den flerfargede blazeren der. Den er gyselig.»

			«Hey, Jacob! Ikke diss jakka mi. Den er haute-couture, fikk den av frua, kostet en formue.»

			«Det der er fra fjorårets mislykkede kolleksjon hos Massimo Dutti, Johnny. Du vet jo ikke engang at haute-­couture betyr individuelt og eksklusivt tilpasset motedesign.»

			Jan Petter himlet med øynene og smilte. Hver morgen braket de to jevngamle kollegaene sammen i godmodig krangel. Oftest vant Johnny Jensen, munnmitraljøsa, men i dag var von Sydow i vinnerstimen.

			«Johnny, du ser ut som du kommer fra kostymeballet til Frelsesarmeen.»

			«Kjæften på deg.»

			«Skal jeg ringe sirkus Merano og si at vi har funnet en av klovnene som har rømt?» De smale skuldene på Jacob ristet av latter.

			«Salte!» Blikket til Johnny påtatt indignert.

			Jan Petters lepper formet en uinteressert avvisende grimase, som om han var en bruktbilselger fra Italia som hadde solgt en rusten Fiat til mercedespris og kunden klaget. 

			«Salte, si noe, da. Jacob mobber.»

			Førstebetjenten gjemte seg bare bak et dokument. 

			«Hva er det for noe? Tarot?» Johnny pekte på bordet.

			Jacob ble brått omvendt, gikk rett i det eldste trylle­trikset i politiets konflikthåndbok: distraksjon. Også kalt misdirection. Endre fokus. 

			«Har du begynt med spåkoneri?» Johnny flirte fult. 

			Jacob grep et kort, snudde det. «Ifølge dette livskortet skal du …» Jacob bråstoppet, grøsset, stappet kortet underst i bunken, grep et nytt, men det vokste fram en rynke i pannen hans. 

			«Hva fader er det du driver med?» Johnny røsket til seg kortstokken, spredte den ut i en vifte i hendene sine. Lo. «Har du seriøst begynt med å spå i tarotkort, Jacob?» 

			Jacob stakk fram neven. «Gi meg dem, Johnny. Det er farlig for amatører å holde dem.» Johnny steppet bare et skritt bakover, lo mer, unngikk kollegaen. «Da må du gi hundrekroner til omplassering av dyr.» Han leste, lo. «Sjamanens Drøm. Gi deg, Jacob. Sjamanen! Durek får seg aldri prinsessepudding, tro meg. Jeg tipper Märtha Louise kaster’n ut før neste år.» 

			Salte kremtet. «Hva var det med kortet du gjemte Jacob?» Jan Petter fikk med seg alt. 

			«Ingenting.» Jacob bet seg svakt i underleppa.

			Johnny bråsnudde bunken, flirte hånlig: «Spår du sant også, Jacob?» Han kastet fra seg bunken på bordet. Siste kortet skilte seg ut, det skled litt fram, en brokadekledd hoffnarr. Et spyd stukket inn i et blødende hjerte. Hodet hang slapt bakover. En usynlig tekst. Død. 

			Stillheten i rommet ble beklemt. 

		

	
		
			Kapittel 3 

			Tønsberg 2022

			De fleste klientene ringte inn sine behov til Futura. Noen få møtte opp personlig. 

			«Afasi må skilles fra dysfasi.» Lilli Apendix’ mørke hese stemme var tilgjort. «Afasi er en fullstendig svikt i evnen til å bruke ord, selv om nerveforsyningen er intakt.» Hun forsøkte samtidig å lese hvem kunden var, gjemt bak de store, mørke solbrillene på andre siden av bordet. Kvinnen insisterte på å bruke briller inne. Uvanlig og skremmende, men det hadde skjedd at kjente politikere ikke ville gjenkjennes fordi de ulovlig betalte med partiets VISA-kort.

			De tynne, røde LED-lenkene hun hadde trukket i taket under stukkaturlistene for å skape det okkult, virket egentlig glorete, horete. Uten ville nok det gamle herskapshuset, gjemt bak en gedigen tujahekk, vært en arkitektonisk perle. 

			«Det er ikke menneskelig afasi jeg mener», korrigerte pasienten, eller klienten eller kvinnen om så. Ordene klemt ut av en smal strekmunn. 

			Uansett, damen skulle om tjuefem minutter få betale godt for å bruke av Lilli Apendix’ tid, slik at husleie, strøm, mobilfunksjoner, teletorgtjenester og lønn til spåkyndige personer kunne fylle kontoen. Tenkte spådamen.

			De var blitt bransjeledende i Skandinavia på teletorg­tjenester, så tid var penger. Praksisen var kvasipsykologi. La pasienten prate og lat som du er interessert. Ord er penger. Money talks. 

			«Det er mer som en film jeg har i hodet som går igjen og igjen.» Sorte hansker rettet på de mørke brillene.

			«Som en film?» Lillis brukte grepet med rutet slør for eget ansikt. Først og fremst gav det mystikk som kundene gjerne ville ha, dernest var det greit å anonymiseres. 

			«Queen SAR og jeg sitter i sofaen, begges munn åpner seg, men det kommer ikke ord lenger. Katten og jeg har bare en stumfilm sammen.»

			«Dysfasi er en delvis svikt, en språkforstyrrelse», fortsatte Lillis. Og bla, bla, bla. Ordene innøvd. Verbal fetisjisme: teleportert og sensorisk persepsjon. Tåkeleggingsfraser for å framstå klok og ikke minst for å få kjøperen til å prate mest mulig. 

			Det prikket mellom skulderbladene til Lilli. Et faresignal. Kunne det være? Nei, det hadde jo vært stille lenge. 

			De var bare to i rommet. Ikke at yrket sto på HELFOs liste over skadeutsatte jobber, det hadde gjennom ti år vært få oppbragte kunder. Et par ganger var hun blitt politianmeldt og rapportert til Helsedirektoratet. Vel, en hadde viftet med en kniv mot en kollega. En morbid tanke flashet for Lilli. Krevende kunder måtte vel de, av alle yrkesgrupper, kunne forutse. 

			HMS-systemer var ikke det som sto høyest på agendaen. 

			Kundejobben var den kjedelige biten, men det var nødvendig å delta i førstelinjetjenesten. Ha en følelse med markedet. Kjenne utviklingen, behovene. Personlig likte Lilli forretningsdriften best. Utvikle, lede og administrere virksomheten. Ekspansjonen hadde vært eventyrlig etter pandemien. 

			Eventyr. Det var jo det de drev med. 

			«Jeg vil hjelpe deg å komme i kontakt med din døde venn … eh …» Hun husket ikke katteskinnets navn.

			«Queen SAR …», hjalp katteieren bebreidende. 

			«Nettopp … Queen SAR.» Merkelig navn, tenkte hun, men kattefolket dyrket jo kattejævlene og seg selv. «… men altså bare kontakt på et paranormalt nivå. Du må selv høre dyrets ord og tolke dem.» 

			Kvinnens urørlige munn var en stressfaktor. Harde lepper, sminkede, stramme. Kroppen robotaktig avvisende. Ikke at Lilli hadde ventet et smil som varmet rommet. Klientene var gjerne for opprømte, så halsende nyhetshungrige om egen framtid at munnen gjerne lignet en fuktig o-ring, en gummipakning. Ikke et smil. 

			Lilli forsøkte å finne trygghet i egen monotone raslende framstilling. Middelaldrende damer kunne være ganske så kjedelige å lytte til. Timene kunne være som bibelskolen på søndager, dit mor hadde sendt henne som barn. Hun snek seg til et blikk på vegguret bak pasienten da tarotkortene fikk en ny omgang på den grønne filten. Tjueni minutter.

			Hun kvelte en gjesp. «Fortelle mer om filmen?» Spåkunstens hemmelighet var å fiske, få lirket klientene i gang, lytte og varsomt bygge videre på det kjøperne ønsket.

			«De skal drepe.»

			Sekundviseren tikket. Død var daglige samtaleemner, de betjente faste kunder som snakket med sine avdøde slektninger, oppdaterte dem om ukas smått og stort hver fredag. Men drap? 

			Antagelig var det forsinkelsen hos Lilli som gav en oppfordring til kattekvinnen om å presse på. «Huskattene vil vokse, de er små tigere og vil bli store. Fortell hva som skjer?» Brystet til kunden hevet og senket seg raskere.

			Lilli la fra seg kortene, byttet til nye. Var det hun som ble lurt?

			«Jeg ser at Queen SAR strekker seg dovent, ser på deg som du er dum nå.»

			Ordet dum fantes ikke i vokabularet til en spådame. Men hun måtte holde avstand, gi seg tid til å tenke, vurdere. Det var noe ved kvinnen, var det en kvinne? Lilli skrudde på sin indre ordmaskin, det fløt ut betraktninger som var lite konkrete. 

			Ti år i bransjen hadde gitt henne både et kunstnernavn, Lilli Apendix, og evnen til å snakke som en politiker. Ingen substans, men mengden av ord var overveldende, og satt sammen skapte de illusjonen av et intelligent svar. 

			Brått så hun at kunden løftet håndvesken og plasserte den på fanget, konsentrerte seg om å åpne låsen, og kikke ned i vesken. Speide etter noe. 

			Ikke slik en kvinne behandler egen veske? Der alt innhold har sin plass, hvor hun lar hånden falle rett ned og fisker opp det hjernen har bedt om. En leppestift, en fuktighetskrem, en nøkkel. 

			Den høyenergiske hjernen til Lilli var langt inne i fantasiverdenen. Hun så de sorte hanskene gli ned i veskas åpning, famle, og brått visste hun hva som ville komme opp. Et våpen. 

			Hvorfor ellers bruke hansker, hvorfor ellers tildekke med briller, hvorfor ellers kreve personlig oppmøte når villaen kunne være tom? Nå skjedde det. Hun var sikker. Stivnet. Stalkeren var etter henne igjen, men for første gang så nær at Lilli kunne rammes.

			De stramme leppene. 

			Livs pust stanset midt i et åndedrag, musklene spente seg.

			«Takk, da ser jeg at vi har gått over tiden, la meg betale.» Den sorte hansken kom opp, holdt et rødt uregistrert verdikort mellom tommel og en bøyd pekefinger. 

			Liv Fadums hjerte hamret. Spetakkelet forlot spåhuset. Liv så henne forsvinne bak tujaene, hørte en bil starte. Hun lente ryggen til den låste hovedinngangsdøra, pustet fort, hyperventilerte, rev av seg sløret og prøvde å bli kvitt sin indre spådame. Lilli Apendix 

			Ti år i bransjen. Størst. Og redd.

